**Verslo valdymo sistema** (VVS) *(angl. **ERP** - enterprise resource planning)* – programinė įranga, skirta kompiuterizuoti įmonės valdymą, galinti apimti ir integruotis į visus įmonės verslo procesus, naudojama apskaitos vedimo palengvinimui, efektyviam visų resursų išnaudojimui, kontaktų valdymui, efektyviam tiekimo grandinės veikimui užtikrinimui, analitinės įmonės veiklos ataskaitų sudarymui.

Kadangi Lietuviškas terminas VVS neturi tiesioginio angliško atitikmens, nėra aiškios tokios programinės įrangos klasifikacijos, todėl kai kurie Lietuvos gamintojai tuo papiktnaudžiauja ir gana paprastas apskaitos programas pavadina skambiu VVS vardu. Taip pat kartais visa verslui skirta programinė įranga (ne tik ERP sistemos) yra vadinama VVS vardu.

Verslo valdymo sistema susideda iš atskirų modulių, kurie pasirenkami pagal konkrečius įmonės poreikius. Į vieną sistemą galima integruoti ir skirtingų gamintojų modulius.

Dažniausiai pasitaikančios verslo valdymo sistemų dalys (jų gali būti daugiau ar mažiau, vienokių ar kitokių, priklausomai nuo konkrečių įmonės poreikių):

* Didžioji knyga
* Mokėtinos sumos
* Gautinos sumos
* Pinigų valdymas
* Ilgalaikis turtas
* Finansinės ataskaitos
* Projektų apskaita
* Personalo valdymas
* Gamybos valdymas
* Atsargų valdymas
* Pirkimų valdymas
* Pardavimų valdymas
* Kokybės valdymas

  

**Kitos informacinės sistemos, kurios yra dažnai integruojamos su VVS:**

* CRM (angl. Customer Relationship Management, „santykių su klientais valdymas") – užtikrina efektyvų ryšių su klientais valdymą, kaupia visą su klientu susijusių veiksmų istoriją, automatizuoja pardavimo procesą, rinkodaros kampanijas, valdo klientų nusiskundimus ir incidentus.
* SCM (angl. Supply chain management) – apima visą tiekimo grandinės valdymą nuo žaliavų iki galutinio pardavimo, gali kontroliuoti sandėliavimo, transportavimo, logistikos sistemas.
* BI (angl. Business intelligence) – verslo analitikos sistemos, skirtos apdoroti ir pateikti patogiai analizei duomenis iš visų VVS dalių, naudojamos įmonės veiklos analizei bei kontrolei vykdyti.

Didžiųjų užsienio kompanijų sistemos: 

* Microsoft Dynamics 365
* SAP
* Oracle Corporation's E-Business Suite

Lietuviškos verslo valdymo sistemos: 

* AIVA
* B1.lt
* Profit-WEB
* Profit-Web
* ProfitW
* Debesiukas.lt
* Būtent
* Dineta
* Pragma
* Tėja
* Hanna CRM
* Contour Enterprise

**Verslo valdymo sistemos diegimas**

Verslo valdymo sistemos diegimas yra sudėtingas ir individualus procesas kiekvienai įmonei. Visada sistemos diegimas prasideda nuo įmonės poreikių analizės ir reikiamos programinės įrangos techninių specifikacijų aprašo, kuriame numatoma kokius įmonės procesus norima optimizuoti ir kokie programiniai sprendimai reikalingi norimam rezultatui pasiekti. Tiksliai žinant kokie verslo valdymo sistemos moduliai įmonei reikalingi - galima pasirinkti iš anksto paruoštą sistemą ir pritaikyti įmonės poreikiams arba vystyti naują unikalią sistemą. Paruoštos sistemos diegimas yra greitas, bet dažnai reikalauja esminių pokyčių įmonės procesuose arba atsiranda papildomų darbų dėl sistemos veikimo. Unikali sistema pritaikoma prie įmonės veiklos modelio ir procesų, todėl įmonės veiklos procesuose esminių pokyčių nebūna, bet sistemos diegimas užtrunka gerokai ilgiau.

**Atvirojo kodo verslo valdymo sistemos**

Atvirojo kodo verslo valdymo sistemų pasaulyje yra nemažai, tačiau pritaikytų Lietuvai nebėra. Prieš renkantis atviro kodo verslo valdymo sistemą derėtų nepamiršti sistemos palaikymo.